Príloha č.4

Výskumné práce 

•	v uznesení vlády SR č. 357/2002 z 10. apríla 2002 k Prioritám vlády SR vo vzťahu k rómskym komunitám na rok 2002, Komplexnému rozvojovému programu rómskych osád a Programu sociálnych terénnych pracovníkov sa v bode B.11. podpredsedovi vlády SR pre ľudské práva, menšiny a regionálny rozvoj v spolupráci so splnomocnenkyňou vlády SR pre rómske komunity ukladá predložiť na rokovanie vlády SR návrh na použitie finančných prostriedkov zo štátneho rozpočtu na rok 2002 – kapitoly Všeobecná pokladničná správa – Sociálne a kultúrne potreby rómskej komunity na financovanie sociografického výskumu rómskych osídlení, monitoringu projektov a analýzu vládnych politík v období rokov 1948 – 89

Sociografický výskum rómskych osídlení
Cieľom navrhovaného výskumu v rómskych osídlenia je zaplniť medzery v doteraz dostupných informáciách, so zámerom vytvorenia komplexného obrazu o životných podmienkach a postavení Rómov v jednotlivých obciach Slovenska, o ich potrebách, o prístupe miestnych autorít k riešeniu ich problémov. Pre potreby štátnej správy, pre formulovanie a efektívnu realizáciu politík smerujúcich k zlepšeniu postavenia Rómov v našej spoločnosti je žiadúca znalosť presných typov osídlení, v ktorých Rómovia žijú. Toto postavenie závisí od ekonomicko-sociálneho stavu regiónu, od typov osídlení (integrované, koncentrované, separované a segregované), od početnosti Rómov v jednotlivých obciach a od ich proporcie vo vzťahu k nerómom.
Na Slovensku sa doposiaľ nerealizoval komplexný sociografický výskum, ktorý by zistil stav jednotlivých osídlení a potreby jednotlivých komunít. Štatistické Ročné výkazy o obytných zoskupeniach na nízkom sociokultúrnom stupni – rómske osídlenia (ďalej len „ročný výkaz“) poskytujú prehľad len o základných charakteristikách osídlení a navyše sú len štatistickými výkazmi, ktorých vyplnenie v obciach realizujú obecné úrady.
Napriek tomu je základným podkladom pre sociografický výskum práve štatistický ročný výkaz. Výskum sa bude realizovať v regiónoch Spiša, Šariša a Gemeru, pre porovnanie so situáciou v marginalizovaných územiach aj v okrese Malacky. Vo niektorých obciach s rómskymi osadami v uvedených regiónoch sa v roku 2000 prostredníctvom Svetovej banky realizoval typologický výskum, nie však v materiály navrhovaný sociografický výskum. Výskum by mal pokryť všetky obce s rómskymi osadami v uvedených regiónoch. 
Projekt obsahuje realizáciu výskumu a zber údajov, spracovanie výsledkov a vydanie publikácie.

Rozpočet: 490 000 Sk
Doba trvania: august – december 2002
Spolupracujúce organizácie: Nadácia S.P.A.C.E., Sekretariát splnomocnenkyne vlády SR pre rómske komunity

Analýza vládnych politík v období rokov 1948 – 1989
V slovenských podmienkach bráni vytvoreniu funkčnej multikultúrnej spoločnosti vysoká miera sociálneho dištancu vo vzťahu k Rómom a ich nízka miera emancipácie spojená s chudobou. Možno predpokladať, že uvedené skutočnosti sú výsledkom riešenia rómskej problematiky v minulosti, hlavne po roku 1948, práve pre ideologické nazeranie na túto tému. Rôzne aktivity štátnych orgánov v tomto období v širšom historickom rámci neznamenali narušenie predchádzajúceho postoja k rómskej problematike, ale svojimi opatreniami umocnili negatívny postoj majority voči Rómom, spôsobili rozpad tradičnej sociálnej hierarchie rómskeho spoločenstva a znemožnili formovanie jeho etnického vedomia. V súčasnosti na Slovensku neexistujú analýzy jednotlivých vládnych politík, ktoré boli podmienené totalitnou ideológiou, napriek existencii zdrojov, z ktorých by tieto analýzy mohli vychádzať. Analýza vládnych politík bude vydaná vo forme publikácie.
Rozpočet: 380 000 Sk
Doba trvania: august 2002 – december 2002
Spolupracujúce organizácie: Historický ústav Slovenskej akadémie vied, Slovenský inštitút medzinárodných štúdií, Sekretariát splnomocnenkyne vlády SR pre rómske komunity